钦定古今图书集成/历象汇编/岁功典/第011卷 > 《梁元帝纂要》 > 感春赋 朱熹
## 钦定古今图书集成/历象汇编/岁功典/第011卷 > 《梁元帝纂要》 > 感春赋 朱熹

触世途之幽险兮，揽余辔其安之。慨埋轮而絷马兮，
指故山以为期。仰皇鉴之昭明兮，眷余衷其犹未替。
抑重巽于既申兮，徇耕野之初志。自余之既还归兮，
毕藏英而发春。潜林庐以静处兮，阒蓬户其无人。披
尘编以《三复》兮，悟往哲之明训。嗒掩卷以忘言兮，纳
遐情于方寸。朝吾屣履而歌商兮，夕又赓之以清琴。
“夫何千载之遥遥兮，乃独有会于余心。忽嘤鸣其悦
豫兮，仰庭柯之葱蒨。悼芳月之既徂兮，思美人而不
见。彼美人之修嫭兮，超独处乎明光。结丹霞以为绶
兮，佩明月而为珰。怅佳辰之不可再兮，怀德音之不
可忘。乐吾之乐兮，诚不可以终极。忧子之忧兮，孰知
吾心之永伤。”